മീടു ആരോപണം: സംവിധായകന് വിദേശയാത്രയും പഠനവും മുടക്കാന് ശ്രമിക്കുന്നുവെന്ന് ലീന മണിമേഖല ചെന്നൈ: മീടു ആരോപണമുന്നയിച്ചതിന്റെ പേരില് തമിഴ് സംവിധായകന് സുശി ഗണേശന് വിദേശയാത്രയും പഠനവും മുടക്കാന് ശ്രമിക്കുന്നുവെന്ന് സംവിധായികയും എഴുത്തുകാരിയുമായ ലീന മണിമേഖല. രണ്ടരവര്ഷം മുമ്ബ് നടത്തിയ വെളിപ്പെടുത്തലിന്റെ പേരില് സുശി ഗണേശന് മാനനഷ്ടത്തിന് ഹര്ജി നല്കുകയും പാസ്പോര്ട്ട് തടഞ്ഞുവെക്കാന് പരാതി നല്കുകയും ചെയ്തു. പാസ്പോര്ട്ട് തടഞ്ഞുവെക്കണമെന്നാവശ്യപ്പെട്ട് സമര്പ്പിച്ച ഹര്ജി ചെന്നൈ ജുഡീഷ്യല് മജിസ്ട്രേറ്റ് കോടതി തള്ളിയിരുന്നു. ഇത് വീണ്ടും പരിഗണിക്കണമെന്നാവശ്യപ്പെട്ട് സുശി ഗണേശന് കോടതിയെ സമീപിച്ചിരിക്കുകയാണ്. മാനനഷ്ടകേസ് കൂടാതെ 18 ഹര്ജികള് തനിക്കെതിരെ സമര്പ്പിച്ചിട്ടുണ്ടെന്നും ലീന പറഞ്ഞു. കൂടുതല് കേസുകളില് വിചാരണ നടക്കുന്നതിനാല് ഉപരിപഠനത്തിനായി കാനഡയില് പോകാന് കഴിയുന്നില്ലെന്നും ലീന വ്യക്തമാക്കി. ഒന്നര പതിറ്റാണ്ട് മുമ്ബ് നടന്ന സംഭവത്തിന്റെപ്പേരില് 2018ലാണ് ലീന മണിമേഖല സുശി ഗണേശനെതിരെ ആരോപണമുന്നയിച്ചത്. 2005ല് ടിവി ചാനലിനു വേണ്ടി സുശി ഗണേശനുമായി അഭിമുഖം നടത്തിയ ശേഷം ചെന്നൈയിലെ സ്റ്റുഡിയോയില് നിന്ന് വീട്ടിലേക്ക് പോകുമ്ബോള് കാറില്വെച്ച് പീഡിപ്പിക്കാന് ശ്രമിച്ചു എന്നായിരുന്നു ആരോപണം. 2017ല് ഫേസ്ബുക്കിലൂടെ ഈ അനുഭവം പങ്കുവെച്ചെങ്കിലും ആരാണ് പീഡനശ്രമം നടത്തിയതെന്ന് വെളിപ്പെടുത്തിയിരുന്നില്ല. Tags Me Too Leena Manimekhala sushi ganeshan shortlink